**Bernd Storck** (s. 25. tammikuuta 1963) on saksalainen jalkapallovalmentaja ja entinen pelaaja.

Ura
---

Storck aloitti pelaajauransa VfL Bochumissa ja debytoi Bundesliigassa kaudella 1981–1982. Hän edusti seuraa kolmen kauden ajan, muttei onnistunut vakiinnuttamaan paikkaansa avauksessa. Kesällä 1983 Storck siirtyi Borussia Dortmundiin, jossa pelasi uransa loppuun vuoteen 1989 saakka. Suurimmaksi meriitiksi jäi Saksan cupin mestaruus 1989.

Pelaajauransa lopettamisen jälkeen Storck suoritti valmentajalisenssin ja aloitti 1993 Jürgen Röberin apulaisvalmentajana VfB Stuttgartissa. Saksalaiskaksikko valmensi yhdessä 14 vuoden ajan Stuttgartin lisäksi Hertha Berliinissä, VfL Wolfsburgissa, FK Partizanissa ja Borussia Dortmundissa.

Päävalmentajadebyyttinsä Storck teki heinäkuussa 2008 kazakstanilaisessa FK Alma-Atassa. Samalla hänestä tuli myös Kazakstanin alle 21-vuotiaiden jalkapallomaajoukkueen päävalmentaja.

Tammikuussa 2009 Storck nousi Kazakstanin A-maajoukkueen peräsimeen. Pesti päättyi kuitenkin jo lokakuussa 2010, kun Kazakstanin liitto ei kehnojen tulosten vuoksi jatkanut Storckin sopimusta.

Toukokuussa 2012 Storckista tuli kreikkalaisseura Olympiakosin juniorivalmennuspäällikkö. Storck jätti kreikkalaisseuran keväällä 2015, kun hän siirtyi Unkarin jalkapalloliiton palvelukseen tekniseksi johtajaksi.

Heinäkuussa 2015 Storck korvasi Pál Dárdain Unkarin jalkapallomaajoukkueen päävalmentajana. Storckin johdolla Unkari pelasi viimeisissä EM2016-karsintaotteluissa kaksi tasapeliä, otti yhden voiton ja hävisi viimeisessä ottelussa Kreikalle 4–3. Tulokset riittivät kuitenkin lohkon kolmanteen sijaan ja Unkari selvisi jatkokarsintoihin. Jatkokarsinnoissa Unkari voitti Norjan yhteismaalein 3–1 ja eteni 44 vuoden tauon jälkeen EM-lopputurnaukseen. Maaliskuussa 2016 Unkarin jalkapalloliitto teki Storckin kanssa vuoteen 2018 ulottuvan jatkosopimuksen. EM-lopputurnauksessa Unkari aloitti kisansa vahvasti voittamalla avausottelussa Itävallan 2–0. Tasapelit Islantia ja Portugalia vastaan takasivat tasaisessa lohkossa voiton ja paikan pudotuspeliin arvokisoissa ensimmäistä kertaa 44 vuoteen. Tie katkesi kuitenkin jo ensimmäisellä pudotuspelikierroksella 4–0 tappioon Belgialle.

MM2018-karsinnoissa Unkari aloitti urakkansa 0–0 tasapelillä Färsaarille. Nihkeän alun jälkeen tuli tappiot Sveitsille ja Portugalille sekä voitot Latviasta ja Andorrasta. Kesäkuussa Unkari hävisi toisen kohtaamisensa piskuista Andorraa vastaan 1–0 ja ottelun jälkeen Storck tarjoutui eroamaan tehtävästään. Unkarin jalkapalloliitto ei kuitenkaan hyväksynyt saksalaisen eroilmoitusta. Unkari jäi heikosti sujuneiden karsintojen jälkeen lohkonsa kolmanneksi, ja eroa Sveitsiin kertyi peräti 14 pistettä. Karsintojen jälkeen Unkarin liitto ja Storck purkivat sopimuksensa.

Syyskuussa 2018 Storck palasi seurajoukkuevalmentajaksi kymmenen vuoden tauon jälkeen, kun hänestä tuli belgialaisen RE Mouscronin päävalmentaja. Storckin johdolla Mouscron sijoittui kaudella 2018/19 Belgian liigassa kymmenenneksi. Hän jätti tehtävänsä kauden jälkeen.

Lokakuussa 2019 Storckista tuli Cercle Bruggen päävalmentaja. Storckin johdolla sijoittui koronaviruksen vuoksi ennenaikaisesti päättyneellä kaudella sijalle 14 ja säilytti sarjapaikkansa kolmen pisteen turvin. Kauden jälkeen Storck jätti seuran.

Joulukuussa 2021 Storckista tuli KRC Genkin päävalmentaja. Storckin johdolla Genk sijoittui Belgian liigan runkosarjassa kahdeksanneksi. Kauden jälkeen hän jätti seuran ja siirtyi KAS Eupenin päävalmentajaksi. Storckin pesti Eupenissa jäi kuitenkin lyhyeksi, kun liigassa sijalle 14 vajonnut seura erotti hänet lokakuun lopulla 2022.

Marraskuun puolivälissä 2022 Storckista tuli KV Kortrijkin päävalmentaja. Hän pelasti seuran putoamiselta, muttei jatkanut seurassa kauden 2022/23 jälkeen.

Meriitit
--------

* EM-neljännesvälierät: 2016
* Saksan cup: 1989

Lähteet
-------

1. ↑  «Алма-Ату» возглавил немецкий специалист / Футбол
2. ↑  Storck Nationaltrainer in Kasachstan
3. ↑  Fußball: Vertrag von Storck in Kasachstan nicht verlängert
4. ↑  Storck nach Griechenland
5. ↑  Bernd Storck neuer Sportdirektor des ungarischen Fußballverbands
6. ↑  Storck löst Dardai als ungarischer Nationaltrainer ab
7. ↑  Romania varmisti suoran paikan EM-kisoihin
8. ↑  Hungary earn Euro 2016 spot by beating Norway to end finals drought
9. ↑  Vertrag bis 2018: Ungarn hält an Storck fest
10. ↑  EURO 2016 highlights: Hungary 0-4 Belgium
11. ↑  Válogatott: Bernd Storck marad a kapitány – hivatalos
12. ↑  ELDŐLT BERND STORCK JÖVŐJE AZ ELNÖKSÉGI ÜLÉSEN
13. ↑  Ein deutscher Trainer für Excelsior Mouscron
14. ↑  Opnieuw een Duitse coach voor Moeskroen: Bernd Hollerbach is opvolger van Bernd Storck
15. ↑  Duitser Bernd Storck is de nieuwe trainer van Cercle Brugge
16. ↑  Cercle Brugge ziet zijn redder vertrekken: Bernd Storck gaat niet in op voorstel
17. ↑  WELCOME BERND STORCK!
18. ↑  Bernd Storck blijft in België en wordt trainer van Eupen
19. ↑  Daar is al een nieuw trainersontslag: Eupen gooit Bernd Storck buiten
20. ↑  KV Kortrijk legt zijn lot in handen van Bernd Storck
21. ↑  Bernd Storck trekt na zondag de deur achter zich dicht bij Kortrijk


|  |  |  |  |
| --- | --- | --- | --- |
|   | Edeltäjä:**Arno Pijpers** | **Kazakstanin maajoukkueen päävalmentaja**1/2009–10/2010 | Seuraaja:**Miroslav Beránek** |

|  |  |  |  |
| --- | --- | --- | --- |
|   | Edeltäjä:**Pál Dárdai** | **Unkarin maajoukkueen päävalmentaja**7/2015–10/2017 | Seuraaja:**Georges Leekens** |

|  |  |  |  |
| --- | --- | --- | --- |
|   | Edeltäjä:**Frank Defays** | **RE Mouscronin päävalmentaja**9/2018–2019 | Seuraaja:**Bernd Hollerbach** |

|  |  |  |  |
| --- | --- | --- | --- |
|   | Edeltäjä:**Fabien Mercadal** | **Cercle Bruggen päävalmentaja**10/2019–2020 | Seuraaja:**Paul Clement** |

|  |  |  |  |
| --- | --- | --- | --- |
|   | Edeltäjä:**John van den Brom** | **KRC Genkin päävalmentaja**12/2021–2022 | Seuraaja:**Wouter Vrancken** |

|  |  |  |  |
| --- | --- | --- | --- |
|   | Edeltäjä:**Michael Valkanis** | **KAS Eupenin päävalmentaja**7–10/2022 | Seuraaja:**Edward Still** |

|  |  |  |  |
| --- | --- | --- | --- |
|   | Edeltäjä:**Adnan Čustović** | **KV Kortrijkin päävalmentaja**11/2022–2023 | Seuraaja:**Edward Still** |